31985R3781
L 363/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3781/85 НА СЪВЕТА
от 31 декември 1985 година
относно установяване на мерки, които трябва да бъдат взети по отношение на оператори, които не спазват определени разпоредби, свързани с риболова, включени в Акта за присъединяване на Испания и Португалия
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Акта за присъединяване на Испания и Португалия, и по-специално член 163, параграф 3, член 164, параграф 2, член 165, параграф 8, член 349, параграф 5, член 351, параграф 5 и член 352, параграф 9 от него,
като взе предвид предложението на Комисията;
като има предвид, че за да се гарантира спазването на правилата за достъп до водите и ресурсите, установени с Акта за присъединяване, е необходимо да бъдат приети разпоредби, съгласно които държавите-членки да въведат за известен период от време забрана за извършване на риболовни дейности за оператори, които не спазват тези правила, в допълнение към Регламент (ЕИО) № 2057/82 на Съвета от 29 юни 1982 г. относно установяването на някои мерки за контрол на риболовните дейности, осъществявани от риболовни кораби на държавите-членки (1), последно изменен с Регламент (ЕИО) № 3723/85 (2);
като има предвид, че в изпълнение на член 164, параграф 2 от Акта за присъединяване специализираните риболовни дейности, осъществявани от риболовни кораби, които плават под флага на настояща държава-членка във водите, попадащи под суверенитета или юрисдикцията на Испания, трябва да бъдат осъществявани съгласно същите процедури за достъп и контрол, както определените за испански риболовни кораби, които притежават разрешение за риболовна дейност в риболовните зони на настоящите държави-членки; като има предвид, че по отношение на останалите риболовни дейности, осъществявани съгласно член 164, параграф 1 от Акта за присъединяване, е уместно за съответните риболовни кораби да се прилагат споразумения, сходни с прилаганите за неспециализирани риболовни дейности, осъществявани от риболовни кораби, които плават под флага на Испания във води, попадащи под суверенитета или юрисдикцията на настоящите държави-членки;
като има предвид, че следва да се предвидят разпоредби за приемане на необходимите правила за прилагане съгласно процедурата, установена в член 14 от Регламент (ЕИО) № 170/83 на Съвета от 25 януари 1983 г. относно създаването на система на Общността за опазване и управление на рибните ресурси (3);
като има предвид, че съгласно член 2, параграф 3 от Договора за присъединяване на Испания и Португалия се допуска институциите на Европейските общности да приемат преди присъединяването мерките, посочени в членове 163, 164, 165, 349, 351 и 352 от Акта за присъединяване, като тези мерки влизат в сила при условие на и от датата на присъединяването,
ПРИЕ НАСТОЯЩИЯ РЕГЛАМЕНТ:
Член 1
С настоящия регламент се установяват мерките, предназначени да осигурят спазването от страна на риболовни кораби, които плават под флага на държава-членка или са регистрирани в държава-членка, на правилата за достъп до водите и ресурсите, съдържащи се в членове 163, 164, 165, 349, 351 и 352 от Акта за присъединяване.
Член 2
1. Компетентните органи на държавите-членки нотифицират незабавно Комисията и държавата-членка, под чийто флаг плава или в която е регистриран съответният риболовен кораб, по-нататък наричана „държавата-членка“, за всяко нарушение на правилата, посочени в член 1, като указва наименованието и идентификационните знаци на съответния риболовен кораб, името на капитана, собственика или когато е уместно, наемателя, обстоятелствата, при които е извършено нарушението и евентуалните наказателни, административни и други мерки, които са били взети, както и евентуални съдебни решения, свързани с това нарушение.
2. На базата на съдебното решение, за което е била нотифицирана, както и във всички други случаи на регистрирано нарушение на правилата, посочени в параграф 1, държавата-членка няма право повече да вписва при условията, предвидени съгласно членове 3 и 4, съответния риболовен кораб в предложенията за периодичните списъци, които представя в Комисията.
Член 3
1. При спазването на параграф 2, държавата-членка няма право да продължи да вписва риболовния кораб, за който е регистрирано нарушението съгласно член 2, параграф 2 в проекта за периодичен списък за период от четири месеца; този период може да бъде удължен най-много до дванадесет месеца в случай, че бъде извършено друго нарушение.
2. Когато се касае за специализираните риболовни дейности, посочени в членове 160, 164, 349 и 351 от Акта за присъединяване, както и за улов на риба тон албакор, риба меч, синя акула и немски косат, посочени в членове 165 и 352 от цитирания акт, периодът, през който не се допуска вписване, е два месеца, като може да бъде удължен най-много до четири месеца в случай на следващо нарушение.
Член 4
1. Когато съгласно разпоредбите на член 2, параграф 2 даден риболовен кораб е регистриран за извършване на риболовна дейност без разрешение, той не може да продължи да бъде вписван от държавата-членка, под чийто флаг плава, в проекта за периодичен списък за период от:
а)
четири месеца - когато се касае за специализираните риболовни дейности, посочени в членове 160, 164, 349 и 351 от Акта за присъединяване, както и за улов на риба тон албакор, риба меч, синя акула и немски косат, посочени в членове 165 и 352 от цитирания акт; този период може да бъде удължен най-много до шест месеца в случай, че бъде извършено друго нарушение.
б)
осем месеца - когато се касае за други риболовни дейности, освен упоменатите в буква а); този период може да бъде удължен най-много до осемнадесет месеца в случай на следващо нарушение.
2. Въпреки това, вместо мерките, предвидени в параграф 1, държавата-членка може да откаже вписване в проекта за периодичен списък за същия период от време на друг риболовен кораб, който се ползва от собственика или наемателя на първия риболовен кораб, който е фигурирал в периодичния списък в момента на извършване на нарушението.
Член 5
Съгласно процедурата, предвидена в член 14 от Регламент (ЕИО) № 170/83, се приемат подробни правила за прилагането на настоящия регламент.
Член 6
Настоящият регламент влиза в сила от 1 януари 1986 г., при условие че влезе в сила Договорът за присъединяване на Испания и Португалия.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 декември 1985 година.